### NN 114/2020 (19.10.2020.), Presuda Visokog upravnog suda Republike Hrvatske poslovni broj: Usoz-57/19-12 od 28. rujna 2020.

VISOKI UPRAVNI SUD REPUBLIKE HRVATSKE

2247

PRESUDA

Visoki upravni sud Republike Hrvatske u vijeću sastavljenom od sudaca toga suda Senke Orlić-Zaninović, predsjednice vijeća, dr. sc. Sanje Otočan, mr. sc. Inge Vezmar Barlek, Lidije Vukičević i Dijane Vidović, članica vijeća, te više sudske savjetnice Tatjane Ilić, zapisničarke, povodom zahtjeva M. P.-T. iz Z. R., radi ocjene zakonitosti općeg akta, na sjednici vijeća održanoj 28. rujna 2020.

presudio je

Zahtjev se odbija.

Obrazloženje

Podnositeljica je zahtjevom od 6. lipnja 2019., kojem je priložila rješenje o utvrđivanju obveze komunalne naknade, osporila odredbe članka 7. i 8. Odluke o komunalnoj naknadi Općine Rogoznica (»Službeni vjesnik Općine Rogoznica«, broj 3/18, dalje: Odluka).

U zahtjevu navodi da je spornim odredbama Odluke naselje R₁. stavljeno u prvu zonu uređenosti i vrednovano koeficijentom 1 kao najuređeniji i najopremljeniji dio teritorija Općine, iako nema ni minimum infrastrukture jer nema asfaltirane sve pristupne putove, nema kanalizacije, nema uređene zelene javne površine niti rasvjete na svim pristupnim putovima, a u turističkoj sezoni nema ni vode. Navodi i da na ovom dijelu Općine R₂. nema uređene plaže, nogostupa, slivnika ni rubnjaka, jedini asfaltirani put je svega 4 metra širok, na njemu se odvija sav promet, a nije čak ucrtana ni horizontalna signalizacija. Tvrdi da je takvo stanje od 2001. od kada se ništa nije promijenilo. Konačno zaključuje da sporne odredbe nisu suglasne odredbi članka 96. Zakona o komunalnom gospodarstvu te ih predlaže po službenoj dužnosti ukinuti.

Donositelj akta, Općinsko vijeće Općine R₂. osporava navode da područje Z. R. unutar kojeg se nalazi R₁. nije komunalno opremljeno te u prilog dokaza svojih tvrdnji dostavlja dokumentaciju iz koje proizlazi koliko je u posljednjih deset godina uloženo u komunalnu infrastrukturu te posebno napominje da je u uređenje plaže u Z. R. utrošeno preko 5 milijuna kuna, a konstantno se održavaju nerazvrstane ceste i javna rasvjeta te zaključuje da je na području Općine R₂. upravo naselje Z. R. najbolje opremljeno komunalnom infrastrukturom.

Zahtjev nije osnovan.

Predmetnu odluku donijelo je Općinsko vijeće Općine R₂. na temelju članka 95. Zakona o komunalnom gospodarstvu (»Narodne novine« broj 68/18) i članka 29. Statuta Općine Rogoznica (»Službeni vjesnik Šibensko-kninske županije«, broj 5/09, 5/13, 13/13-pročišćeni tekst i 2/18).

Sporne odredbe Odluke glase:

»Članak 7.

Komunalna naknada naplaćuje se na cijelom području općine Rogoznica, koje obuhvaća slijedeća naselja:

Zečevo, Rogoznica, Podglavica, Zatoglav, Kanica, Ražanj, Stivašnica, Dvornice, Oglavci, Jarebinjak, Ložnice, Sapina Doca i Podorljak.

Na području Općine Rogoznica, za plaćanje komunalne naknade, utvrđuju se slijedeće zone:

– I. zona: obuhvaća naselja i dijelove naselja: Rogoznica, Zečevo Rogozničko (Lozica, Hrvojeva,

Podgruda, Put magistrale, Rtić i Stara Draga), Ražanj, Stivašnica, Dvornica-Uvala Sićenica,

Kanica (osim Runcini, Zaselo, Kljukače), Oglavci-Podvornica, Podglavica (Èelina, Put Kapele,

Stupin, Magistrala, Ždrilo, Prodanica, Podvornica) i Zatoglav (Uvala luka i Zatoglav).

– II. zona: obuhvaća naselja i dijelove naselja koja nisu obuhvaæena I. zonom:

Dvornica (Krugljica, Kraljevići, Moljargovi, Donji Modrič, Gornji Modrič, Taraševi, Bučinovi,

Salića Kosa, Gornja Dvornica, Čikarina Draga, Zaselo, Dvornice, Donja Dvornica), Jarebinjak,

Kanica (Runcini, Zaselo i Kljukače), Ložnice, Oglavci (Peleš, Oglavci i Supljak), Podglavica

(Mahala i Podglavica), Podorljak, Sapina Doca, Zatoglav-Selo Luka, Zečevo Rogozničko – Selo

Zečevo Rogozničko.

Članak 8.

Koeficijent zone (Kz) utvrđuje se kako slijedi:

– I. zona, Kz = 1,00

– II. zona, Kz = 0,90.«.

Prema odredbi članka 92. ZKG-a komunalna naknada se plaća za stambeni prostor, garažni prostor, poslovni prostor, građevinsko zemljište koje služi obavljanju poslovne djelatnosti i neizgrađeno građevinsko zemljište, a plaća ju vlasnik ili korisnik navedenih prostora odnosno zemljišta, pod uvjetom da se oni nalaze na području na kojem se najmanje obavljaju komunalne djelatnosti održavanja nerazvrstanih cesta i održavanja javne rasvjete te koje je opremljeno najmanje pristupnom cestom, niskonaponskom električnom mrežom i vodom prema mjesnim prilikama te čini sastavni dio infrastrukture jedinice lokalne samouprave.

U konkretnom slučaju nije sporno da se na području Z. R., u kojem podnositeljica zahtjeva ima stambeni prostor i garažu, obavlja djelatnost održavanja nerazvrstanih cesta i javne rasvjete, ali podnositeljica zahtjeva smatra da je to nedostatno za zoniranje ovog područja u I. zonu opremljenosti.

Prema članku 96. ZKG-a se područja zona u jedinici lokalne samouprave u kojima se naplaćuje komunalna naknada određuju s obzirom na uređenost i opremljenost područja komunalnom infrastrukturom pa je tako, prva zona područje koje je najbolje uređeno i opremljeno komunalnom infrastrukturom te je i koeficijent zone (Kz) najviši za prvu zonu i iznosi 1,00.

Prema članku 95. ZKG-a predstavničko tijelo jedinice lokalne samouprave ovlašteno je donijeti odluku o komunalnoj naknadi kojom se određuju područja zone u kojima se komunalna naknada naplaćuje, koeficijent zone i koeficijent namjene, rok plaćanja i uvjeti oslobođenja od plaćanja ove obveze.

Prema tome jedinica lokalne samouprave samostalno, ali po kriteriju opremljenosti određuje koeficijent pojedine zone u kojima se naplaćuje komunalna naknada, što je predmetnom Odlukom i učinjeno.

Iz kartografskog prikaza Prostornog plana uređenja Općine R₂. (»Službeni vjesnik Općine Rogoznica«, br. 3/18) proizlazi da je područje Z. R. područje izgrađene komunalne infrastrukture (voda, javna rasvjeta, lokalne ceste) unutar područja se nalazi uređena obala. Riječ je o naselju u sastavu Općine, udaljenom 2 km od mjesta R₂. Jedno je od najprostranijih naselja općine R₂., sa istočne strane nastavlja se na R₂. i proteže se od uvale L. do uvale P.

Iz privremenih situacija i podmirenih faktura koje je donositelj akta priložio spisu vidljivo je kontinuirano ulaganje u smislu uređenja komunalnom opremljenosti ovog naselja Općine R₂. pa je tako izvršeno uređenje plaže, održavaju se nerazvrstane ceste, održava se i proširuje područje javne rasvjete te ostalih uređaja i mreže komunalne infrastrukture, što, po ocjeni Suda, opravdava zoniranje u I. zonu opremljenosti za potrebe naplate komunalne naknade.

Osim toga odredba članka 96. ZKG-a ne određuje što se sve u smislu komunalne opremljenosti smatra najboljom uređenošću i najboljom opremljenošću komunalnom infrastrukturom, već to ovisi o usporedivosti nivoa opremljenosti i uređenosti zona u konkretnoj jedinici lokalne samouprave, a područje Z. R. je, shodno podacima o razgranatosti komunalne infrastrukture iz Prostornog plana uređenja Općine R₂., najbolje opremljeno komunalnom infrastrukturom.

Zbog navedenog je ocijenjeno da pobijana Odluka nije suprotna odredbama Zakona u suglasnosti s kojima i na temelju kojih je donesena pa je zahtjev podnositeljice valjalo odbiti, pozivom na odgovarajuću primjenu odredbe članka 57. stavka 1. Zakona o upravnim sporovima (»Narodne novine«, broj 20/10, 143/12, 152/14, 94/16, 29/17).

Poslovni broj: Usoz-57/19-12

Zagrebu, 28. rujna 2020.

Predsjednica vijeća
 Senka Orlić-Zaninović, v. r.